**DĖL SUTIKIMO REORGANIZUOTI PANEVĖŽIO R. VADOKLIŲ PAGRINDINĘ MOKYKLĄ**

2021 m. sausio 21 d. Nr. T-

Panevėžys

 Vadovaudamasi Lietuvos Respublikos civilinio kodekso 2.95 straipsnio 2 dalimi,
2.97 straipsnio 3 dalimi, Lietuvos Respublikos vietos savivaldos įstatymo 16 straipsnio 2 dalies
21 punktu, Lietuvos Respublikos švietimo įstatymo 44 straipsnio 2 dalimi, Lietuvos Respublikos biudžetinių įstaigų įstatymo 4 straipsnio 3 dalies 4 punktu, 14 straipsnio 4 dalimi, Mokyklų, vykdančių formaliojo švietimo programas, tinklo kūrimo taisyklių, patvirtintų Lietuvos Respublikos Vyriausybės 2011 m. birželio 29 d. nutarimu Nr. 768 „Dėl Mokyklų, vykdančių formaliojo švietimo programas, tinklo taisyklių patvirtinimo“, 5 ir 21 punktais, Panevėžio rajono savivaldybės tarybos 2020 m. gruodžio 3 d. sprendimo Nr. T-285 „Dėl Panevėžio rajono savivaldybės bendrojo ugdymo mokyklų tinklo pertvarkos 2021–2025 metais bendrojo plano patvirtinimo“ 1 priedu, Panevėžio rajono savivaldybės taryba n u s p r e n d ž i a:

 1. Sutikti reorganizuoti Panevėžio r. Vadoklių pagrindinę mokyklą (reorganizuojama biudžetinė įstaiga) prijungimo būdu prie Panevėžio r. Ramygalos gimnazijos (reorganizavime dalyvaujanti biudžetinė įstaiga).

 2. Nustatyti, kad:

 2.1. reorganizavimo tikslai – optimizuoti valdymą, racionalizuoti lėšų paskirstymą, užtikrinti kokybišką mokyklai priskirtų funkcijų vykdymą, siekiant ugdymo kokybės bei efektyvesnio išteklių naudojimo;

 2.2. reorganizavimo būdas – prijungimas;

 2.3. reorganizuojama biudžetinė įstaiga – Panevėžio r. Vadoklių pagrindinė mokykla;

 2.4. reorganizavime dalyvaujanti biudžetinė įstaiga – Panevėžio r. Ramygalos gimnazija;

 2.5. po reorganizavimo veiksianti įstaiga – Panevėžio r. Ramygalos gimnazija, turinti teritorinį struktūrinį padalinį – Vadoklių skyrių, vykdantį ikimokyklinio, priešmokyklinio, pradinio, pagrindinio ugdymo programas;

 2.6. po reorganizacijos veiksiančios biudžetinės įstaigos savininko teises ir pareigas įgyvendins Panevėžio rajono savivaldybės taryba.

 3. Įpareigoti:

 3.1. Panevėžio r. Ramygalos gimnazijos direktorių ir Panevėžio r. Vadoklių pagrindinės mokyklos laikinai einantį direktoriaus pareigas Algį Adašiūną:

3.1.1. iki 2021 m. vasario 1 d. Lietuvos Respublikos civilinio kodekso ir Lietuvos Respublikos biudžetinių įstaigų įstatymo 14 straipsnio 6 dalimi nustatyta tvarka parengti
Panevėžio r. Ramygalos gimnazijos ir Panevėžio r. Vadoklių pagrindinės mokyklos reorganizavimo sąlygų aprašą ir apie reorganizavimo sąlygų sudarymą paskelbti viešai visų reorganizavime dalyvaujančių biudžetinių įstaigų nuostatuose nurodytuose šaltiniuose iki 2021 m. vasario 1 d.;

3.1.2. pateikti ne vėliau kaip pirmą reorganizavimo sąlygų sudarymo viešojo paskelbimo dieną reorganizavimo sąlygų aprašą valstybės įmonės Registrų centro Panevėžio filialui;

3.1.3. Lietuvos Respublikos biudžetinių įstaigų įstatymo nustatyta tvarka pranešti raštu visiems Panevėžio r. Ramygalos gimnazijos ir Panevėžio r. Vadoklių pagrindinės mokyklos kreditoriams apie įstaigos reorganizavimo sąlygų sudarymą iki 2021 m. vasario 1 d.;

3.2. Panevėžio r. Ramygalos gimnazijos direktoriui teisės aktų nustatyta tvarka parengti Panevėžio r. Ramygalos gimnazijos nuostatų projektą iki 2021 m. vasario 5 d. ir pateikti jį tvirtinti Panevėžio rajono savivaldybės tarybai.

Šis sprendimas skelbiamas Teisės aktų registre ir gali būti skundžiamas Lietuvos Respublikos administracinių bylų teisenos įstatymo nustatyta tvarka.

Diana Žukauskienė

2021-01-05

### PANEVĖŽIO RAJONO SAVIVALDYBĖS ADMINISTRACIJOS

**ŠVIETIMO, KULTŪROS IR SPORTO SKYRIUS**

#### Panevėžio rajono savivaldybės tarybai

**AIŠKINAMASIS RAŠTAS DĖL SPRENDIMO „DĖL SUTIKIMO REORGANIZUOTI PANEVĖŽIO R. VADOKLIŲ PAGRINDINĘ MOKYKLĄ“ PROJEKTO**

2021 m. sausio 5 d.

Panevėžys

**Projekto rengimą paskatinusios priežastys.**

Priimtas Panevėžio rajono savivaldybės tarybos 2020 m. gruodžio 3 d. sprendimas
Nr. T-285 „Dėl Panevėžio rajono savivaldybės bendrojo ugdymo mokyklų tinklo pertvarkos
2021–2025 metais bendrojo plano patvirtinimo“. Gautas Panevėžio r. Ramygalos gimnazijos
2020-11-24 raštas Nr. GD1-8929 ir Panevėžio r. Vadoklių pagrindinės mokyklos 2020-11-25 raštas Nr. GD1-8957, kuriuose mokyklų tarybos posėdžiuose pritariama tinklo pertvarkos 2021–2025 metais bendrajam planui.

Vadovaujantis Lietuvos Respublikos biudžetinių įstaigų įstatymo 14 straipsnio 4 dalimi, iš savivaldybės biudžeto išlaikomos biudžetinės įstaigos reorganizavimo procedūros gali būti pradėtos tik turint savivaldybės tarybos sutikimą reorganizuoti biudžetinę įstaigą.

**Sprendimo projekto esmė ir tikslai.**

Siūloma reorganizuoti jungimo būdu Vadoklių pagrindinę mokyklą į Ramygalos gimnazijos Vadoklių skyrių. 2020 m. gruodžio 1 d. Vadoklių pagrindinėje mokykloje ugdomi 90 mokinių (iš jų 14 ikimokyklinio amžiaus vaikų, 6 – jungtinėje priešmokyklinio amžiaus grupėje).

**Kokių pozityvių rezultatų laukiama.** Bus įgyvendinamas Panevėžio rajono savivaldybės bendrojo ugdymo mokyklų tinklo pertvarkos 2021–2025 metais bendrasis planas. Bus užtikrintas vaikų ir mokinių kokybiškas ugdymas.

Sumažės valdymui ir administravimui skiriamos išlaidos.

**Galimos neigiamos pasekmės priėmus projektą, kokių priemonių reikėtų imtis, kad tokių pasekmių būtų išvengta.**

Neigiamų pasekmių nenumatoma.

**Kokius galiojančius teisės aktus būtina pakeisti ar panaikinti, priėmus teikiamą projektą.**

Reikės Savivaldybės tarybos sprendimu patvirtinti Panevėžio r. Ramygalos gimnazijos nuostatus nauja redakcija.

**Reikiami paskaičiavimai, išlaidų sąmatos bei finansavimo šaltiniai, reikalingi sprendimui įgyvendinti.**

Finansavimo šaltinis – gimnazijos lėšos.

**Kiti, sprendimo projekto rengėjo nuomone, reikalingi paaiškinimai.** Nėra.

Vyr. specialistė Diana Žukauskienė